भाजपा मधुबनी कांडक प्रायश्चित करत । पार्टी, मातृ आ शिशु मृत्यु दर कम करैक लेल प्रदेश स्तर पर अभियान चलायत । पार्टीक प्रदेश अध्यक्ष डा. सीपी ठाकुर कहला की अहि सिलसिला में गर्भवती महिलाक निबंधन करायल जायत। ओ कहला कि मधुबनी कांडक प्रायश्चित में पार्टी गर्भवती महिला आ नवजातक सुरक्षाक उपाय करत। अहिक लेल सरकार स गर्भवती महिलाक निबंधनक व्यवस्था करेयवाक लेल कहल जायत। अगर दू महिनाक भीतर सरकार व्यवस्था नहीं करत त इ काज पार्टी अपन स्तर स शुरू करत। पार्टी कार्यालय में अहिक लेल अलग स प्रकोष्ठ खोलल जायत। वर्तमान में बिहार मातृत्व मृत्यु आ शिशु मृत्यु दरक मामला में बहुत पाछा अछि। केरल में प्रसव के दौरान दस बच्चाक मौत होती अछि ओतय बिहार में एकर संख्या 47 अछि। कमोबेश येह हालत प्रसवक दौरान महिलाक मौतक सेहो अछि। अहिमे सुधार बहुत जरूरी अछि। गर्भवती महिलाक निबंधन करा हुनका लेल पौष्टिक भोजनक व्यवस्था करायल जायत। प्रसवक बाद अहि बातक ध्यान राखल जायत कि नवजात के छह माह तक सब जरूरी टीका आ पूरा पोषण देल जाए। ओ मधुबनी कांड के पैघ साजिश बतेला।
 प्रेस कांफ्रेंस में मधुबनी कांडक विस्तार स जिक्र करैत बेनीपट्टीक भाजपा विधायक विनोद नारायण झा कहला कि पूरा प्रकरणक विस्तृत जांच हेबाक चाही। अचानक इलाका में सिरकटल लाशक बरामद भेनाई संदिग्ध अछि। अहि बातक तहकीकात हेबाक चाहि कि ककर बहकावा में प्रशांतक परिवार युवकक शव के किशोरक शवक रूप में पहचला? बेहद सुनियोजित ढंग स सरकारी कार्याल में आग लगायल गेल। प्रश्न ई अछि कि की लोग आगि लगावईक पूरा तैयारीक संग आंदोलन करय आयल छला? थाने आ प्रशासनिक कार्यालय में मौजूद सरकारी कागजात जरा देल गेल। भीड़ सबस पहिले हमला कैदी वैन पर केलक। अहि में मौजूद कैदि के भगा देल गेल। जाहिमे दूटा पाकिस्तानी नागरिक सेहो छल। जे फरार भ चौकल अछि। श्री झा पूरा मामला में विदेशी हाथक आशंका जतावैत कहला कि ई कांड बेहद खतरनाक संकेत द रहल अछि। 